The Handmaid’s Tale

The Handmaid's Tale er en amerikansk dystopisk dramaserie som ble introdusert i 2017 på den amerikanske strømmetjenesten Hulu. Serien er basert på Margaret Atwoods roman Tjenerinnens beretning, om et dystopisk samfunn etter en ny amerikansk borgerkrig hvor kvinner blir tvunget til å være konkubiner for diktaturets kommandører. I et samfunn hvor flertallet av både menn og kvinner er sterile, må de få fruktbare kvinnene tvinges til å jobbe som fødemaskiner for aristokratiet. Bruce Miller er serieskaper, og det har blitt utgitt fire sesonger av serien. Elisabeth Moss har bekreftet at en femte sesong er under planlegging.De tre første episodene ble gjort tilgjengelig 26. april 2017, mens de neste episodene ble lagt ut ukentlig etter premieren. Den første episoden i sesong to ble gjort tilgjengelig 25. april 2018. The Handmaid's Tale fikk god kritikk og har vunnet en rekke bransjepriser, blant annet Emmy-priser for beste dramaserie, beste kvinnelige hovedrolle (Elisabeth Moss) og beste kvinnelige birolle (Ann Dowd). Serien vant også to Golden Globe-priser.


== Handling ==
Serien skildrer livet i dystopiske Gilead, et totalitært samfunn som har vokst fram etter en ny amerikansk borgerkrig. Gilead står overfor miljøkatastrofer, en stupende fødselsrate og skyhøye spontanaborter. Samfunnet blir styrt av forskrudde og maktsøkende fundamentalister som behandler kvinner som statens eiendom. Offred (Elisabeth Moss) er en av de få kvinnene som fortsatt er fruktbare. Hun er tjenerinne hos den øverste kommandøren (Joseph Fiennes) og er en av flere kvinner som er tvunget inn i seksuelt slaveri, som et siste desperat forsøk på å øke befolkningen i en ødelagt verden.
I dette skremmende samfunnet, hvor ett galt ord kan få henne drept, prøver Offred å navigere mellom ledere, forstanderinner, tjenestefolk og de andre tjenerinnene. Hvem som helst kan være en spion for Gilead. Offreds eneste mål er å overleve og finne datteren som ble tatt fra henne.


== Medvirkende ==


=== Hovedroller ===
Elisabeth Moss som June Osborne / Offred, tjenestepiken til Fred Waterford. Hun blir tatt til fange etter et fluktforsøk.
Joseph Fiennes som kommandør Fred Waterford, en eliteskikkelse som deltok aktivt i Gilead-prosjektet.
Yvonne Strahovski som Serena Joy Waterford, Freds kone som er desperat etter å få barn.
Alexis Bledel som Emily / Ofglen / Ofsteven, en annen tjenestepike som er med i en hemmelig opprørsgruppe kalt «Mayday».
Madeline Brewer som Janine / Ofwarren / Ofdaniel, en annen tjenestepike som blir fratatt det ene øyeeplet sitt.
Ann Dowd som forstanderinne Lydia, en kvinne som trener opp tjenestepikene. Hun har stor tro på Gilead-samfunnet.
O.T. Fagbenle som Lucas «Luke» Bankole, Offreds ektemann som flyktet til Canada etter fluktforsøket.
Max Minghella som Nick Blaine, Fred Waterfors sjåfør og en spion for Gilead. Han får etter hvert følelser for Offred.
Samira Wiley som Moira / Ruby, Offreds bestevenninne som har blitt en Jezebel etter et fluktforsøk.
Amanda Brugel som Rita, en hushjelper i Waterford-huset. Hun hadde en sønn som døde i borgerkrigen.
Bradley Whitford som kommandør Joseph Lawrence, en eliteskikkelse som står bak Gileads økonomi.


=== Biroller ===
Ever Carradine som Naomi Putnam, Warren Putnams kone. Hun har ingen sympati for tjenestepikene.
Kristen Gutoskie som Beth, en hushjelper hos Jezebel-huset. Hun har et forhold med Nick.
Tattiawna Jones som Ofglen #2, en annen tjenestepike som tar over stillingen til Emily.
Nina Kiri som Alma / Ofrobert, en annen tjenestepike som også er med i opprørsgruppen «Mayday».
Jenessa Grant som Ofsamuel, en annen tjenestepike som er veldig snakksalig.
Jordana Blake som Hannah Bankole, datteren til Offred og Luke.
Erin Way som Erin, en stum kvinne som lyktes i å flykte fra Gilead-regimet.
Sydney Sweeney som Eden, en lydig, ung kvinne som blir tvangsgiftet med Nick.


== Referanser ==


== Eksterne lenker ==
(en) The Handmaid's Tale på Internet Movie Database 
(no) The Handmaid's Tale hos Filmfront 
(en) The Handmaid's Tale på AllMovie 
(en) The Handmaid's Tale på Rotten Tomatoes 
(en) The Handmaid's Tale på Metacritic